Бадри Есиава, Sputnik
Guarap Hall аҟны еиҿкаау SputnikFanZone аиҳабы Алхас Манаргиа еизаз ирыдиныҳәалеит Ақалақь Амш.
Фан-зонахь инаԥхьаз ашьапылампыл аексперт Инал Ҳашыг игәалаиршәеит асовет аамҭақәа рзы аԥснытәи ашьапылампыласыҩцәа рыхьӡ шеицырдыруаз.
"Ибзианы исгәалашәоит усҟантәи аамҭақәа рзы 30 — 40 рҟынӡа хәыҷтәы зыҟаҵаҩ шыҟаз. СССР еизгоу акоманда аԥснытәи ашьапылампыл ааӡаҩ даламкәа иҟаломызт. Убас Григори Федотов иклуб аҿы иреиӷьыз жәаҩык рҟынтәи хҩык Аԥснытәқәан", — ҳәа еиҭеиҳәоит Ҳашыг.
© Sputnik / Илона ХварцкияSputnikFanZone
Иахьеиԥш акәымкәа аҿар раамҭа аиҳарак адәахьы ирхыргон иҳәоит иара.
Жәохә шықәса зхыҵуа Баҭал Тлиабичев иҳәоит ашьапылампыл асра бзиа ишибо.
Очамчыратәи арԥыс Леон Воуба фан-зонахь дааиԥхьеит иашьа. Иара иҳәеит аҭагылазаашьа шигәаԥхоу, иҩызцәеи иареи аамҭа шаароулак астадион ахь ишнеиуа.
"Ҳара ҳҟны ирацәаҩуп ашьапылампыл бзиа избо, иасуа. Хаҭала сара профессионалтә хәмарҩызар даара исҭахын", — иҳәоит иара.
Аҟәатәи Ашот Миносиан иазиԥхьаӡоит ареспубликаҿы ашьапылампыл аҿиара амоуп ҳәа.
Иара убри аамҭазы иара иҳәоит ашьапылампыласырҭа адәқәа азхом ҳәа.
SputnikFanZone – жәларбжьаратәи аинформациатә маҵзура Sputnik Аԥсни "Guarap Hall" еицырзеиԥшу проектуп. SputnikFanZone аус ауеит рашәара 14 ԥхынгәы 15 рҟынӡа.